Så kunne den ikke løbe rundt længere – SuperBrugsen drejer den 24. juni nøglen om. Butikken har gennem længere tid været ramt af underskud, og derfor er det nu snart definitivt slut. - Det er da ærgerligt for byen, og det er ærgerligt for os som kunder. Det er virkelig skrækkeligt, siger pensionist Lise Mose. Heller ikke ægteparret Weiss, der siden tresserne har drevet købmandsforretning i Brovst, kan forstå, at det nu er slut. - Det kan ikke passe, en brugs midt i byen ikke kan køre. Havde folk ikke kun gået efter tilbuddene, havde vi måske bevaret Brugsen, siger Grethe Weiss. - Hvis der er 10 øres forskel, løber de rundt efter det, og det er det værste. Det vil gå ud over mange, for eksempel tøjhandleren og isenkræmmeren, siger Gunnar Weiss. Byens handels- og borgerforening har indkaldt til hastemøde mandag aften. - For at forsøge at komme det her i møde, så vi kan lave aktive indsatser for at holde liv i vores by, siger Morten Brix, der er medlem af Brovst Handels- og borgerforening.

Opsummering:
24. juni er sidste åbningsdag for den lokale SuperBrugsen. På gaden i Brovst er de handlende i chok.